
אמת מארץ תצמח!
איתמר נדב
פרשתנו פותחת במילים: וְאֵלֶּה, הַמִּשְׁפָּטִים, אֲשֶׁר תָּשִׂים, לִפְנֵיהֶם (שמות כא, א).
רש"י על המקום מעיר: "כל מקום שנאמר אלה פסל את הראשונים ואלה מוסיף על הראשונים". רש"י מבסס את דבריו על המדרש בשמות רבה על הפסוק שלנו שם המדרש מסביר את הפסוק אֵלֶּה תוֹלְדוֹת הַשָּׁמַיִם וְהָאָרֶץ, בְּהִבָּרְאָם. המדרש מתאר שם את ניסיונו של הקב"ה לברוא שמים ובניסיון הראשון הקב"ה מחזיר שמים אלה לתוהו, מדרש זה מזכיר לנו מדרש אחר שמתאר את הדיון בין הקב"ה למידת האמת (דין): "אמר רבי סימון: בשעה שבא הקב"ה לבראת את אדם הראשון, נעשו מלאכי השרת כיתים כיתים, וחבורות חבורות, מהם אומרים אל יברא, ומהם אומרים יברא... ואמת אומר: אל יברא, שכולו שקרים... מה עשה הקב"ה? נטל אמת והשליכו לארץ, הדא הוא דכתיב 'ותשלך אמת ארצה'."  מדרש זה מתאר את ניסיונו של הבורא ליצור עולם שכולו בנוי על מידת הדין אולם אין העולם מצליח להיבנות במדה זו ולכן לכאורה הקב"ה משליך את מידת הדין מלפניו ומשליך אותה ארצה ל"עלמא דשקרא" שם האמת תצמח או ליתר דיוק שם האמת תהפך לאמת יחסית. בהקשר זה בא המדרש על הפסוק ובעצם מקשר בין המשפטים או ה"דין שלנו", אל מידת הדין של הבורא בזמן הבריאה. מכאן נלמד על יצירת הדין אצלנו שאין לדיין לבוא אל הדין ממקום של דין מוחלט אלא ממקום אישי יותר ממקום שבו האמת יוצאת מעצמו – "אמת מארץ תצמח" אולם גם על זה קשה שהרי כיצד יבוא הדיין וידון דין אמת שלכאורה הוא צריך להוציא את האמת מעצמו ולכן ממשיך רש"י בפירושו על הפסוק ומסביר: "ולמה נסמכה פרשת דינין לפרשת מזבח לומר לך שתשים סנהדרין אצל המקדש" שאכן גם ביצירת האמת של האדם (הסנהדרין) הוא צריך לקשר עצמו אל הקודש אל הקב"ה (מקדש) או במקום אחר: "כל הדן דין אמת לאמיתו נעשה שותף לקב"ה במעשה בראשית" – ורק לחידוד: דווקא למעשה בראשית!

אולם רעיון זה אינו מתגלה רק אצל הדיין שדן בבית הדין אלא אצל כל אדם בפני עצמו שצריך לפעול במידת האמת רעיון זה יוצא מחזרה מסוימת על הפסוק: "וְגֵר לֹא-תוֹנֶה, וְלֹא תִלְחָצֶנּוּ" שחוזר בפרשתינו עוד פעם רק בשינוי מילים קל: "וְגֵר, לֹא תִלְחָץ" בשניהם חוזר הנימוק משום ש"גֵּרִים הֱיִיתֶם, בְּאֶרֶץ מִצְרָיִם" ובאמת המפרשים מנסים להבין את פשר החזרה- רש"י שאומר שההנמקה לחזרה זאת היא: "אם הוניתו אף הוא יכול להונותך" אף על פי שמצד האמת (מידת הדין) היית צריך מעצמך לדעת שלא להונות את הגר כי גר היית בארץ מצרים, אף על פי כן אם עדיין אתה בא להונות את הגר תפחד משום שהוא יכול להחזיר לך – זאת דוגמא ל"אמת מארץ תצמח" אמת אנושית שמגיעה לידי תוצאת האמת האלוקית אולם מצד שני ניתן לראות את פירוש הרמב"ן שפוסל דברי רש"י ואומר: "לא תונה גר ולא תלחצנו ותחשבו שאין לו מציל מידך, כי אתה ידעת שהייתם גרים בארץ מצרים וראיתי את הלחץ אשר מצרים לוחצים אתכם ועשיתי בהם נקמה, כי אני רואה דמעת העשוקים אשר אין להם מנחם ומיד עושקיהם כח, ואני מציל כל אדם מיד חזק ממנו". הרמב"ן מסביר בעצם שאף על פי שמצד האמת (מידת הדין) היית צריך לא להונות את גר כי גר היית בארץ מצרים אם בכל זאת תרצה להנותו אל תשכח שיש את האל שמגן על החלשים בעולם ומשום כך אל תונה אותו. בשני פרשנויות אלו אנו רואים את מידת הדין שאין להונות את הגר כלקח היסטורי משעבוד מצרים אולם אם אמת זו אינה משנה את רצון האדם ישנו עדיין את האפשרות שרש"י מציג לאמת שתצא מהאדם (אמת מארץ תצמח) שיבין שגם הוא יכול להיפגע מהגר ואם גם זה איננו מספיק ישנו האפשרות של הרמב"ן להכניס את היראה מהקב"ה כגורם לאמת קרי קישור בין האדם לקב"ה על מנת להגיע למדת האמת (הקרבה בין הסנהדרין למקום המקדש).

